title: KOMMISSIONENS GENNEMFØRELSESFORORDNING (EU) …/… om detaljerede regler for den maksimalgrænseværdi for restkoncentrationer, der skal tages i betragtning i forbindelse med kontrollen af animalske fødevarer af dyr, som er blevet behandlet i EU efter artikel 11 i direktiv 2001/82/EF

text:
               KOMMISSIONENS GENNEMFØRELSESFORORDNING (EU) …/…

               af 21.3.2018

               om detaljerede regler for den maksimalgrænseværdi for restkoncentrationer, der skal tages i betragtning i forbindelse med kontrollen af animalske fødevarer af dyr, som er blevet behandlet i EU efter artikel 11 i direktiv 2001/82/EF

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer, om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004
                  1
               , særlig artikel 23, og

               ud fra følgende betragtninger:

               (1)Forordning (EF) nr. 470/2009 giver mulighed for at fastsætte maksimalgrænseværdier (i det følgende benævnt "MRL'er") for restkoncentrationer af farmakologisk virksomme stoffer til anvendelse i Unionen i veterinærlægemidler, der indgives til dyr bestemt til fødevareproduktion, og i biocidholdige produkter, der anvendes i husdyrbrug.

               (2)Tabel 1 i bilaget til Kommissionens forordning (EU) nr. 37/2010
                  2
                (i det følgende benævnt "tabel 1") indeholder farmakologisk virksomme stoffer og disses klassifikation med hensyn til MRL'er i animalske fødevarer. Der er med hensyn til en række af stofferne fastsat forskellige MRL'er for forskellige arter eller grupper af arter og for forskellige målvæv fra disse arter eller grupper af arter.

               (3)Der er ved artikel 11 i direktiv 2001/82/EF
                  3
                fastsat regler vedrørende behandling af dyr bestemt til fødevareproduktion, der er berørt af en tilstand, mod hvilken der ikke findes noget godkendt veterinærlægemiddel i en medlemsstat. Navnlig er det ved nævnte artikels stk. 2 sammenholdt med artikel 29 i forordning (EF) nr. 470/2009 fastsat, at sådanne dyr kun må behandles med lægemidler, der indeholder farmakologisk virksomme stoffer, hvis stofferne er opført i tabel 1 i bilaget til forordning (EU) nr. 37/2010.

               (4)Kommissionen skal vedtage detaljerede regler vedrørende de MRL'er, der skal tages i betragtning i forbindelse med kontrollen af animalske fødevarer af dyr, som er blevet behandlet i EU efter artikel 11 i direktiv 2001/82/EF. Med hensyn til specifikke målvæv fra dyrearter, der er behandlet i EU efter artikel 11 i direktiv 2001/82/EF, er der ikke nødvendigvis opført MRL'er i tabel 1 i bilaget til Kommissionens forordning (EU) nr. 37/2010. Med henblik på at sikre et højt niveau af forbrugerbeskyttelse er der behov for specifikke regler for at præcisere, hvilke MRL'er der gælder i sådanne tilfælde. Reglerne bør tage hensyn til de MRL'er, der er fastsat ved forordning (EF) nr. 470/2009 for forskellige dyrearter og forskellige målvæv, og for hvilke en risikovurdering har vist, at de er sikre for forbrugerne. Anvendelse af de eksisterende MRL'er til vævsspecifikke kombinationer, for hvilke der ikke er fastsat MRL'er, i kombination med anvendelse af de relevante tilbageholdelsestider eller de i artikel 11 fastsatte standardminimumstilbageholdelsestider giver tilstrækkelige garantier med hensyn til forbrugersikkerheden.

               (5)For så vidt angår behandlinger i henhold til artikel 11 i direktiv 2001/82/EF er det mest hensigtsmæssigt at henvise til MRL'er, der er fastsat i tabel 1 for arter, hvis anatomi og metabolisme ligner hinanden, med henblik på at fastsætte MRL'er for veterinærlægemidler i dyrearter, der ikke er opført i tabel 1. Dyrearter bestemt til fødevareproduktion bør derfor inddeles i grupper og relateres til hinanden ud fra de forskellige anatomiske og metaboliske relationer mellem dem.

               (6)MRL'er, der er opført i tabel 1 for samme målvæv fra en relateret eller nærmere relateret dyreart, tages fortrinsvis i betragtning, og den laveste MRL for et hvilket som helst målvæv fra en hvilket som helst art tages i betragtning som en sidste udvej.

               (7)I tilfælde af at der i tabel 1 er fastsat begrænsninger med hensyn til anvendelse af MRL'en til visse anvendelsesformål, gælder disse begrænsninger også for mulige anvendelser i forbindelse med andre dyrearter og/eller målvæv.

               (8)Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

               Artikel 1

               Der fastsættes ved denne forordning detaljerede regler for den maksimalgrænseværdi for restkoncentrationer, der skal tages i betragtning i forbindelse med kontrollen af animalske fødevarer af dyr, som er blevet behandlet i EU efter artikel 11 i direktiv 2001/82/EF.

               Artikel 2

               1.Med henblik på denne forordning gruppeinddeles dyr bestemt til fødevareproduktion som følger:

               a)drøvtyggere

               b)enmavede pattedyr

               c)fjerkræ og strudsefugle

               d)fisk

               e)bier

               f)krebsdyr

               g)bløddyr.

               2.Med henblik på denne forordning skal dyrearter betragtes som "relaterede" eller "mere nært relaterede" med hinanden som følger:

               a)Dyrearter, der i henhold til stk. 1 tilhører samme gruppe, skal betragtes som "relaterede" arter.

               b)Inden for gruppen af drøvtyggere skal fåre- og gedearter betragtes som "mere nært relaterede" med hinanden end med kvægarter, og kvægarter skal betragtes som "mere nært relaterede" med hinanden end med fåre- eller gedearter.

               c)Dyr af hestefamilien og kaniner skal betragtes som lige relaterede med enmavede pattedyr og drøvtyggere. Dog må drøvtyggere ikke betragtes som relaterede med hverken dyr af hestefamilien eller kaniner.

               3.Med henblik på denne forordning skal forskellige målvæv sidestilles om følger:

               a)Målvævet "skind og fedt" fra svine- og fjerkræarter skal sidestilles med målvævet "fedt" fra andre dyrearter, og omvendt.

               b)Målvævet "skind og muskel" fra fisk skal sidestilles med målvævet "muskel" fra andre dyrearter, og omvendt.

               c)De spiselige dele af krebsdyr og bløddyr skal sidestilles med målvævet "muskel" fra andre dyrearter.

               Artikel 3

               For så vidt angår farmakologisk virksomme stoffer, der er opført i tabel 1 i bilaget til forordning (EU) nr. 37/2010 (i det følgende benævnt "tabel 1"), og for hvilke der er fastsat mindst én MRL eller midlertidig MRL, er den MRL, der skal tages i betragtning i forbindelse med kontrollen af et målvæv fra en dyreart, som er blevet behandlet i EU efter artikel 11 i direktiv 2001/82/EF (i det følgende benævnt "den behandlede art"), følgende:

               a)Hvis der er fastsat mindst én MRL i tabel 1 for det pågældende målvæv fra en hvilken som helst art, der er relateret med den behandlede art:

               1)er den MRL, der skal tages i betragtning i forbindelse med kontrol, den laveste af alle de MRL'er, der er fastsat i tabel 1 for det pågældende målvæv fra arter, der er relaterede med den behandlede art.

               2)Hvis den behandlede art imidlertid er en art omhandlet i denne forordnings artikel 2, stk. 2, litra b), og der er fastsat MRL'er i tabel 1 for det pågældende målvæv fra arter, der er mere nært relaterede med den behandlede art, er den MRL, der skal tages i betragtning i forbindelse med kontrol, den laveste af de MRL'er, der er fastsat for det pågældende målvæv i disse mere nært relaterede arter.

               b)Hvis litra a) ikke finder anvendelse, er den MRL, der skal tages i betragtning i forbindelse med kontrol, den laveste af alle de MRL'er, der er fastsat i tabel 1 for det pågældende målvæv fra arter, der ikke er relaterede med den behandlede art.

               c)Hvis hverken litra a) eller b) fører frem til den MRL, der skal tages i betragtning i forbindelse med kontrol, er den MRL, der skal tages i betragtning i forbindelse med kontrol, den laveste af alle de MRL'er, der er fastsat i tabel 1 for andre målvæv fra en hvilken som helst dyreart.

               d)I tilfælde af at der i tabel 1 er fastsat begrænsninger med hensyn til anvendelse af MRL'en til visse anvendelsesformål, gælder disse begrænsninger ligeledes, hvis en MRL i henhold til artikel 3, litra a), b) og c), tages i betragtning med hensyn til mulige anvendelsesformål i forbindelse med andre dyrearter og/eller målvæv.

               Artikel 4

               For så vidt angår farmakologisk virksomme stoffer, der er opført i tabel 1 i bilaget til forordning (EU) nr. 37/2010, og for hvilke der i overensstemmelse med artikel 14, stk. 5, i forordning (EF) nr. 470/2009 ikke kræves nogen MRL, kræves der ikke nogen MRL i forbindelse med kontrol af et hvilket som helst målvæv fra dyrearter, der er blevet behandlet i EU i henhold til artikel 11 i direktiv 2001/82/EF, forudsat at de i tabel 1 fastsatte begrænsninger er overholdt.

               Artikel 5

               De MRL'er i tabel 1 i bilaget til forordning (EU) nr. 37/2010, der er gældende på tidspunktet for markedsføringen af animalske fødevarer, gælder for de produkter, der kontrolleres.

               Artikel 6

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 21.3.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 152 af 16.6.2009, s. 11.

                     (2)

                        Kommissionens forordning (EU) nr. 37/2010 af 22. december 2009 om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer (EUT L 15 af 20.1.2010, s. 1).

                     (3)

                        Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler (EFT L 311 af 28.11.2001, s. 1).


title: KOMMISSIONENS GENNEMFØRELSESFORORDNING (EU) …/… om de proceduremæssige skridt for høringsprocessen med henblik på fastlæggelse af status som ny fødevare i overensstemmelse med Europa-Parlamentets og Rådets forordning (EU) 2015/2283 om nye fødevarer

text:
               KOMMISSIONENS GENNEMFØRELSESFORORDNING (EU) …/…

               af 19.3.2018

               om de proceduremæssige skridt for høringsprocessen med henblik på fastlæggelse af status som ny fødevare i overensstemmelse med Europa-Parlamentets og Rådets forordning (EU) 2015/2283 om nye fødevarer

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) 2015/2283 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001
                  1
               , særlig artikel 4, og

               ud fra følgende betragtninger:

               (1)Ved forordning (EU) 2015/2283 er der fastsat bestemmelser om markedsføring og anvendelse af nye fødevarer i Unionen.

               (2)I artikel 4 i forordning (EU) 2015/2283 er der fastsat grundlæggende principper for proceduren for fastlæggelse af status som ny fødevare. I henhold artiklens stk. 1 skal ledere af fødevarevirksomheder kontrollere, om den fødevare, de agter at markedsføre i Unionen, er omfattet af nævnte forordning.

               (3)Med henblik på at fastlægge, hvorvidt en bestemt fødevare har status som ny fødevare, bør der indgives en anmodning om rådføring. Medlemsstaterne bør kontrollere gyldigheden af sådanne anmodninger. Det er derfor nødvendigt at fastsætte regler for kontrolprocessen.

               (4)Der bør fastsættes regler for at sikre, at rådføringsprocessen med henblik på fastlæggelse af status som ny fødevare resulterer i alle de oplysninger, der er nødvendige for medlemsstaternes evaluering.

               (5)Med henblik på at sikre, at fødevarevirksomhedslederne og offentligheden oplyses om statussen som ny fødevare, bør oplysningerne vedrørende statussen som ny fødevare gøres offentligt tilgængelige.

               (6)Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

               Artikel 1
               Genstand og anvendelsesområde

               Der fastsættes ved nærværende forordning regler for gennemførelsen af artikel 4 i forordning (EU) 2015/2283 for så vidt angår de proceduremæssige skridt i rådføringsprocessen med henblik på fastlæggelse af, hvorvidt en fødevare falder inden for anvendelsesområdet for forordning (EU) 2015/2283.

               Artikel 2
               Definitioner

               Ud over de definitioner, der er fastsat i Europa-Parlamentets og Rådets forordning (EF) nr. 178/2002
                  2
                og forordning (EU) 2015/2283, forstås ved følgende:

               a)"anmodning om rådføring": en anmodning fra en fødevarevirksomhedsleder til en modtagende medlemsstat om at fastlægge, hvorvidt en bestemt fødevare har status som ny fødevare

               b)"modtagende medlemsstat": en medlemsstat, hvori fødevarevirksomhedslederen agter at markedsføre en bestemt fødevare for første gang.

               Artikel 3
               Indgivelse af en anmodning om rådføring

               1.Fødevarevirksomhedslederen skal rådføre sig med den modtagende medlemsstat, jf. artikel 4, stk. 2, i forordning (EU) 2015/2283, ved at indgive en anmodning om rådføring til samme medlemsstat.

               2.Hvis fødevarevirksomhedslederen agter at markedsføre fødevaren i flere medlemsstater samtidig, skal fødevarevirksomhedslederen kun indgive anmodningen om rådføring til én af disse medlemsstater.

               Artikel 4
               Indhold og præsentation af en anmodning om rådføring

               1.Anmodningen om rådføring skal indgives elektronisk til den modtagende medlemsstat og bestå af følgende:

               a)et følgebrev

               b)et teknisk dossier

               c)støttedokumentation

               d)en forklarende note, der præciserer formålet med og relevansen af den indgivne dokumentation.

               2.Følgebrevet omhandlet i stk. 1, litra a), skal være udformet i overensstemmelse med modellen i bilag I.

               3.Det tekniske dossier omhandlet i stk. 1, litra b), skal indeholde de oplysninger, der er nødvendige for, at den modtagende medlemsstat kan træffe afgørelse om statussen som ny fødevare, og skal være udformet i overensstemmelse med modellen i bilag II.

               4.Uanset stk. 3 er det ikke obligatorisk for en ansøger at fremlægge alle de i bilag II omhandlede elementer, forudsat at ansøgeren har fremlagt en verificerbar begrundelse for hvert enkelt manglende element.

               Artikel 5
               Procedurer for kontrol af gyldigheden af en anmodning om rådføring

               1.Den modtagende medlemsstat kontrollerer straks, om anmodningen om rådføring opfylder kravene i artikel 4.

               2.Hvis fødevarevirksomhedslederen fremlægger utilstrækkelige oplysninger som del af anmodningen om rådføring, anmoder den modtagende medlemsstat fødevarevirksomhedslederen om at fremlægge yderligere oplysninger eller foretage de relevante ajourføringer af anmodningen om rådføring inden for den af den modtagende medlemsstat fastsatte frist.

               3.Anmodningen om rådføring betragtes ikke som gyldig, hvis:

               a)fødevarevirksomhedslederen ikke indgiver de ønskede yderligere oplysninger eller den ajourførte anmodning om rådføring inden for den af den modtagende medlemsstat fastsatte frist

               b)de fremlagte yderligere oplysninger er utilstrækkelige til at konkludere, at anmodningen om rådføring er gyldig.

               4.Den modtagende medlemsstat træffer afgørelse om gyldigheden af anmodningen om rådføring og oplyser straks fødevarevirksomhedslederen, de øvrige medlemsstater og Kommissionen om afgørelsen. Hvis anmodningen om rådføring ikke betragtes som gyldig, fremlægger den modtagende medlemsstat årsagerne til denne konklusion.

               Artikel 6
               Procedurer for evaluering af en gyldig anmodning om rådføring

               1.Den modtagende medlemsstat træffer afgørelse om, hvorvidt en fødevare har status som ny fødevare inden for fire måneder fra den dato, hvor den traf afgørelse om gyldigheden af anmodningen om rådføring.

               2.Hvis den modtagende medlemsstat konstaterer, at den ikke har tilstrækkelig dokumentation til at træffe afgørelse om, hvorvidt en fødevare har status som ny fødevare, kan den anmode fødevarevirksomhedslederen om at fremlægge yderligere oplysninger. Fristen for denne anmodning fastsættes sammen med fødevarevirksomhedslederen.

               Den modtagende medlemsstat kan rådføre sig med de øvrige medlemsstater og Kommissionen.

               3.En anmodning om yderligere oplysninger som omhandlet i stk. 2 må ikke overskride den i stk. 1 omhandlede frist, jf. dog stk. 4.

               4.I behørigt begrundede tilfælde kan den modtagende medlemsstat forlænge den i stk. 1 omhandlede frist med højst fire måneder. Den modtagende medlemsstat oplyser fødevarevirksomhedslederen, de øvrige medlemsstater og Kommissionen om sin afgørelse og fremlægger en begrundelse herfor.

               5.Når den modtagende medlemsstat træffer afgørelse om, hvorvidt en fødevare har status som ny fødevare, meddeler den straks afgørelsen til fødevarevirksomhedslederen, de øvrige medlemsstater og Kommissionen og fremlægger en begrundelse herfor, jf. artikel 7.

               Artikel 7
               Oplysning om status som ny fødevare og offentliggørelse

               1.Den i artikel 6, stk. 5, omhandlede meddelelse skal indeholde følgende:

               a)navn på og en beskrivelse af fødevaren

               b)er erklæring om, hvorvidt fødevaren er ny, ikke ny eller kun ny i kosttilskud

               c)årsager, der begrunder den i litra b) omhandlede erklæring

               d)hvis fødevaren er en ny fødevare, den mest passende fødevarekategori, som den falder ind under, jf. artikel 3, stk. 2, i forordning (EU) 2015/2283.

               2.Kommissionen gør straks oplysningerne vedrørende statussen som ny fødevare offentligt tilgængelige på Kommissionens websted.

               Artikel 8
               Medlemsstaternes kompetente myndigheder

               Medlemsstaterne forsyner Kommissionen med kontaktoplysninger for de nationale kompetente myndigheder samt kontaktoplysninger for de respektive kontaktpunkter, der udpeges med henblik på denne forordning, senest den 1. marts 2018.

               Kommissionen offentliggør disse kontaktoplysninger på Kommissionens websted senest den 1. maj 2018.

               Artikel 9
               Fortrolighed

               1.Fødevarevirksomhedsledere kan anmode den modtagende medlemsstat om at indvillige i, at fremlæggelsen af visse oplysninger, der er fremlagt som del af anmodningen om rådføring, skal behandles fortroligt, hvis fremlæggelse af sådanne oplysninger kan skade deres konkurrencemæssige stilling.

               2.Med henblik på stk. 1 angiver fødevarevirksomhedslederne, hvilke dele af de fremlagte oplysninger der ønskes behandlet fortroligt, og fremlægger alle nødvendige detaljer til støtte for deres anmodning om fortrolig behandling.

               3.Den modtagende medlemsstat oplyser fødevarevirksomhedslederen om sine synspunkter med hensyn til, hvilke dele af oplysningerne der skal behandles fortroligt.

               Følgende oplysninger er dog ikke fortrolige:

               a)ansøgerens navn og adresse

               b)navnet på og beskrivelsen af fødevaren

               c)en sammenfatning af de undersøgelser, ansøgeren har fremlagt

               d)hvis det er hensigtsmæssigt, analysemetoden/metoderne.

               4.Hvis den modtagende medlemsstat rådfører sig med andre medlemsstater, jf. artikel 6, stk. 2, andet afsnit, underretter den Kommissionen og medlemsstaterne om sine synspunkter med hensyn til fortroligheden af anmodningen om rådføring.

               5.Efter at være blevet underrettet i henhold til stk. 3 kan fødevarevirksomhedslederen inden for en frist på tre uger trække sin anmodning om rådføring tilbage, idet de fremlagte oplysninger forbliver fortrolige i perioden frem til fristens udløb.

               6.Kommissionen og medlemsstaterne træffer de nødvendige foranstaltninger til at sikre en passende fortrolig behandling af de i stk. 3 omhandlede oplysninger, de modtager i henhold til denne forordning, undtagen oplysninger, der nødvendigvis må offentliggøres for at beskytte menneskers sundhed.

               7.Hvis en fødevarevirksomhedsleder trækker eller har trukket sin anmodning om rådføring tilbage, jf. stk. 5, må hverken Kommissionen eller medlemsstaterne fremlægge oplysninger, for hvilke fødevarevirksomhedslederen anmodede om fortrolig behandling i henhold til stk. 1.

               8.Anvendelsen af stk. 1-7 berører ikke den udveksling af oplysninger mellem Kommissionen og medlemsstaterne, der er nødvendig for at behandle de anmodninger om rådføring, der er indgivet i henhold til denne forordning.

               Artikel 10
               Ikrafttræden og anvendelse

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 19.3.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 327 af 11.12.2015, s. 1.

                     (2)

                        Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

    ---documentbreak---

               DA

               BILAG

               BILAG I

               MODEL TIL FØLGEBREV TIL ANMODNING OM HØRING MED HENBLIK PÅ FASTLÆGGELSE AF STATUS SOM NY FØDEVARE

               Medlemsstatens kompetente myndighed

               Dato: ________

               Vedr.: Anmodning om rådføring med henblik på fastlæggelse af status som ny fødevare for _____________
               ___________________________________________________________________________

               Fødevarevirksomhedsleder(e)/rådførende part:

               Virksomhed: __________________________________________________________________

               Adresse: ____________________________________________________________________

               Telefon:__________________________________________________________________

               E-mail: _____________________________________________________________________

               Kontaktperson: ______________________________________________________________

               indgiver denne anmodning om rådføring med henblik på fastlæggelse af status som ny fødevare for ___________________________________________________________________________

               Med venlig hilsen

               Underskrift ____________________________________

               Bilag:

               Teknisk dossier

               Dokumenter til støtte for anmodningen om rådføring

               Forklarende note

               BILAG II

               MODEL TIL TEKNISK DOSSIER

               Sammenhængen mellem de forskellige elementer af information skal fremgå af en forklarende note. Med hensyn til dokumentation for konsum i nævneværdigt omfang i Unionen før den 15. maj 1997, navnlig hvis det er nødvendigt at sammenligne dokumenter fra flere kilder for at kunne nå frem til en konklusion.

               Hvis kun dele af dokumenterne er relevante for fastlæggelsen af statussen som ny fødevare, skal disse dele fremhæves.

               Afsnit 1 skal udfyldes for alle fødevarer.

               Både afsnit 1 og 2 skal udfyldes for ekstrakter.

               Afsnit 1 (punkt 1-3 og punkt 7) og afsnit 3 skal udfyldes for fødevarer, der er resultatet af en fremstillingsproces, som ikke blev anvendt til fødevarefremstilling i Unionen før den 15. maj 1997.

               Afsnit 1: Alle fødevarer (for fødevarer, der er resultatet af en fremstillingsproces, som ikke blev anvendt til fødevarefremstilling i Unionen før den 15. maj 1997, kun punkt 1-3 og punkt 7)

                        1.
                              Beskrivelse af fødevaren

                        1.1
                              Fødevarens navn

                        1.2
                              Detaljeret beskrivelse af fødevaren, herunder oplysninger om, hvorvidt fødevaren består af industrielt fremstillede nanomaterialer som omhandlet i artikel 3, stk. 2, litra a), nr. viii) og ix), i forordning (EU) 2015/2283

                        1.3
                              Foreslået kategori for den nye fødevare, jf. artikel 3, stk. 2, litra a), i forordning (EU) 2015/2283, hvis det er relevant

                        2.
                              Yderligere karakteristik af fødevaren og/eller kilden til fødevaren

                        A.
                              Organismer (mikroorganismer, svampe, alger, planter, dyr)

                        2.1
                              Taksonomisk navn (det fulde latinske navn med autornavn)

                        2.2
                              Synonymer, andre navne, hvis det er relevant

                        2.3
                              Præcisering af, hvilke dele af organismen anvendelsen til konsum før den 15. maj 1997 i Unionen vedrører, hvis det er relevant

                        2.4 Specifikation vedrørende renhed/koncentration

                        B.
                              Kemiske stoffer

                        2.5
                              CAS-nummer(re) (hvis et sådant/sådanne er blevet tildelt)

                        2.6
                              Kemisk(e) navn(e) i henhold til IUPAC-nomenklaturen

                        2.7
                              Synonymer, handelsnavn, almindeligt anvendt navn, hvis det er relevant

                        2.8
                              Molekyle- og strukturformler

                        2.9
                              Specifikation vedrørende renhed/koncentration

                        3.
                              Anvendelsesbetingelser

                        3.1
                              Hvordan påtænkes fødevaren anvendt?

                        3.2
                              Type af produkt(er), i hvilket/hvilke fødevaren påtænkes anvendt

                        3.3
                              Værdi/koncentration (eller interval af værdier) i det/de produkt(er), i hvilket/hvilke fødevaren påtænkes anvendt

                        4.
                              Fremstillingsproces

                        4.1
                              Detaljeret beskrivelse af fremstillingsprocessen. Vedlæg et flowdiagram for at beskrive fremstillingsprocessen.

                        5.
                              Konsum af fødevaren i Unionen før den 15. maj 1997

                        5.1
                              I hvor høj grad blev fødevaren anvendt til konsum i nævneværdigt omfang i hele Unionen før den 15. maj 1997? Giv nærmere oplysninger.

                        5.2
                              I hvor høj grad blev fødevaren anvendt til konsum i nævneværdigt omfang i én medlemsstat før den 15. maj 1997? Giv nærmere oplysninger.

                        5.3
                              Blev fødevaren kun anvendt til konsum regionalt/i lille, lokal målestok i Unionen før den 15. maj 1997? Giv nærmere oplysninger.

                        5.4
                              Var fødevaren tilgængelig i Unionen før den 15. maj 1997 som en ingrediens til en specifik målgruppe (f.eks. som fødevare til et særligt medicinsk formål)? Giv nærmere oplysninger.

                        6.
                              Høringer om tilgængelighed i Unionen

                        Hvis fødevarevirksomhedsledere er usikre på, hvorvidt de oplysninger, de råder over, er tilstrækkelige til at bevise, at den pågældende fødevare har været anvendt til konsum i nævneværdigt omfang i Unionen før den 15. maj 1997, kan de rådføre sig med andre fødevarevirksomhedsledere eller sammenslutninger af fødevarevirksomhedsledere med henblik på at indsamle tilstrækkelige oplysninger.

                        6.1
                              Har der fundet rådføring sted med andre fødevarevirksomhedsledere eller sammenslutninger af fødevarevirksomhedsledere? Giv nærmere oplysninger.

                        6.2
                              Er fødevaren på nuværende tidspunkt tilgængelig på markedet i Unionen? Giv nærmere oplysninger.

                        7.
                              Yderligere oplysninger

                        7.1
                              Foreligger der oplysninger om, at det pågældende produkt anvendes som lægemiddel i Unionen, jf. direktiv 2001/83/EF
                           1
                        ?

                        7.2
                              Foreligger der andre oplysninger, der vil kunne hjælpe til fastlæggelsen af statussen som ny fødevare? Alle relevante oplysninger skal forelægges, også oplysninger, som der ikke specifikt anmodes om.

               Afsnit 2: Ekstrakter

                        8.
                              Ekstrakter

                        8.1
                              Yderligere oplysninger vedrørende kildematerialet til ekstraktet, hvis de ikke fremgår af afsnit 1. Giv nærmere oplysninger.

                        8.2
                              Specifikationer for ekstraktet. Giv nærmere oplysninger.

                        8.3
                              Hvis ekstraktet kommer fra en fødevarekilde, vil indtaget af ekstraktbestanddele i fødevaren i så fald være højere end indtaget af disse bestanddele i fødevarekilden? Giv nærmere oplysninger.

               Afsnit 3: Fødevarer, der er resultatet af en fremstillingsproces, som ikke blev anvendt til fødevarefremstilling i Unionen før den 15. maj 1997

                        9.
                              Fremstillingsproces

                        9.1
                              Detaljeret beskrivelse af fremstillingsprocessen. Vedlæg et flowdiagram for at beskrive fremstillingsprocessen.

                        9.2
                              Påvirker strukturen eller sammensætningen af fødevaren dens næringsværdi, metabolisme eller indhold af uønskede stoffer på grund af fremstillingsprocessen for fødevaren?

                        Giv nærmere oplysninger.

                        9.3
                              Er fødevaren fremstillet af en kilde, der sædvanligvis ikke sig selv indtages som del af kosten? Giv nærmere oplysninger.

                     (1)

                        Europa-Parlamentets og Rådets direktiv 2001/83/EF af 6. november 2001 om oprettelse af en fællesskabskodeks for humanmedicinske lægemidler (EFT L 311 af 28.11.2001, s. 67).


title: KOMMISSIONENS GENNEMFØRELSESFORORDNING (EU) …/… om regler for anvendelsen af Europa-Parlamentets og Rådets direktiv (EU) 2016/1148 for så vidt angår yderligere specifikation af de elementer, som udbydere af digitale tjenester skal tage i betragtning for at styre risiciene i forhold til sikkerheden i net- og informationssystemer, og af kriterierne for bestemmelse af, om en hændelses konsekvenser er betydelige

text:
               KOMMISSIONENS GENNEMFØRELSESFORORDNING (EU) …/…

               af 30.1.2018

               om regler for anvendelsen af Europa-Parlamentets og Rådets direktiv (EU) 2016/1148 for så vidt angår yderligere specifikation af de elementer, som udbydere af digitale tjenester skal tage i betragtning for at styre risiciene i forhold til sikkerheden i net- og informationssystemer, og af kriterierne for bestemmelse af, om en hændelses konsekvenser er betydelige

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv (EU) 2016/1148 af 6. juli 2016 om foranstaltninger, der skal sikre et højt fælles sikkerhedsniveau for net- og informationssystemer i hele Unionen
                  1
               , særlig artikel 16, stk. 8, og

               ud fra følgende betragtninger:

               (1)I henhold til direktiv (EU) 2016/1148 kan udbydere af digitale tjenester frit træffe de tekniske og organisatoriske foranstaltninger, som de finder passende og forholdsmæssige for at styre risiciene i forhold til sikkerheden i net- og informationssystemerne, for så vidt som disse foranstaltninger sikrer et passende sikkerhedsniveau under hensyntagen til de elementer, der kræves ifølge direktivet.

               (2)Når udbydere af digitale tjenester fastlægger passende og forholdsmæssige tekniske og organisatoriske foranstaltninger, bør de gribe informationssikkerhed an på en systematisk måde ved hjælp af en risikobaseret tilgang.

               (3)For at garantere systemers og faciliteters sikkerhed bør udbydere af digitale tjenester gennemføre vurderings- og analyseprocedurer. Disse aktiviteter bør omfatte systematisk forvaltning af net- og informationssystemer, fysisk og miljømæssig sikkerhed, forsyningssikkerhed og adgangskontrol.

               (4)Når udbydere af digitale tjenester gennemfører en risikoanalyse som led i den systematiske forvaltning af net- og informationssystemer, bør de tilskyndes til at kortlægge de specifikke risici og kvantificere deres betydning, f.eks. ved at påpege trusler mod kritiske aktiver og fastslå, hvordan truslerne kan påvirke driften, og de bør afgøre, hvordan man bedst kan imødegå disse trusler i betragtning af den disponible kapacitet og ressourcebehovene.

               (5)Personalepolitik kan f.eks. omfatte forvaltning af kvalifikationer, herunder aspekter vedrørende udvikling af sikkerhedsrelaterede kvalifikationer og bevidstgørelse. Når udbydere af digitale tjenester træffer beslutning om et passende sæt politikker for driftssikkerhed, bør de tilskyndes til at tage hensyn til aspekter som ændringsstyring, sårbarhedsstyring, formalisering af drifts- og administrationspraksis og systemkortlægning.

               (6)Politikker for sikkerhedsarkitektur kan f.eks. omfatte adskillelse af net og systemer samt særlige sikkerhedsforanstaltninger for kritiske funktioner såsom administrative funktioner. Adskillelse af net og systemer kan gøre det muligt for en udbyder af digitale tjenester at skelne mellem elementer såsom datastrømme og IT-ressourcer, der tilhører henholdsvis en kunde, en gruppe af kunder, udbyderen af digitale tjenester eller en tredjepart.

               (7)De foranstaltninger, der træffes vedrørende fysisk og miljømæssig sikkerhed, bør sikre en organisations net- og informationssystemer mod skader forårsaget af hændelser som f.eks. tyveri, brand, oversvømmelse eller andre ugunstige vejrforhold, telekommunikations- eller strømafbrydelser.

               (8)Forsyningssikkerheden med hensyn til bl.a. elektricitet, brændstof eller køling kan f.eks. dække sikkerhed i forsyningskæden, der navnlig omfatter sikkerheden i forbindelse med tredjepartsleverandører og underkontrahenter samt disses forvaltning. Kritiske forsyningers sporbarhed vedrører tjenesteudbyderens evne til at udpege og dokumentere kilderne til disse forsyninger.

               (9)Brugerne af digitale tjenester bør omfatte fysiske og juridiske personer, der er kunder eller abonnenter på en onlinemarkedsplads eller en cloud computing-tjeneste, eller som besøger en onlinesøgemaskines websted for at foretage søgninger på nøgleord.

               (10)Ved bestemmelsen af, om en hændelses konsekvenser er betydelige, bør de tilfælde, der er fastsat i denne forordning, betragtes som en ikke-udtømmende liste over hændelser med betydelige konsekvenser. Der bør drages lære af gennemførelsen af denne forordning og af arbejdet i samarbejdsgruppen, for så vidt angår indsamlingen af oplysninger om bedste praksis i forbindelse med risici og hændelser og drøftelserne om metoder til rapportering af underretning om hændelser, jf. artikel 11, stk. 3, litra i) og m), i direktiv (EU) 2016/1148. Dette kan f.eks. udmunde i omfattende retningslinjer vedrørende kvantitative grænseværdier for underretningsparametre, der kan udløse underretningspligten for udbydere af digitale tjenester i henhold til artikel 16, stk. 3, i direktiv (EU) 2016/1148. Hvor det er relevant, kunne Kommissionen også overveje at tage de grænseværdier, der er fastsat i denne forordning, op til fornyet overvejelse.

               (11)For at de kompetente myndigheder kan blive underrettet om potentielle nye risici, bør udbyderne af digitale tjenester tilskyndes til frivilligt at rapportere om enhver hændelse med kendetegn, der hidtil har været ukendte for dem, såsom nye angrebsværktøjer ("exploits"), angrebsvektorer eller trusselsaktører, sårbarheder og risici.

               (12)Denne forordning bør anvendes fra og med dagen efter udløbet af fristen for gennemførelse af direktiv (EU) 2016/1148.

               (13)Foranstaltningerne i denne forordning er i overensstemmelse med udtalelse fra Udvalget for Sikkerhed i Net- og Informationssystemer, jf. artikel 22 i direktiv (EU) 2016/1148 —

               VEDTAGET DENNE FORORDNING:

               Artikel 1

               Genstand

               Ved denne forordning specificeres det, hvilke elementer udbydere af digitale tjenester skal tage i betragtning, når de fastlægger og træffer foranstaltninger for at garantere et niveau af sikkerhed i net- og informationssystemer, som de anvender i forbindelse med de typer af tjenester, der er opført i bilag III til direktiv (EU) 2016/1148, og det specificeres, hvilke kriterier der skal tages i betragtning ved bestemmelsen af, om en hændelse har betydelige konsekvenser for leveringen af disse tjenester.

               Artikel 2

               Sikkerhedselementer

               1. Ved systemers og faciliteters sikkerhed som anført i artikel 16, stk. 1, litra a), i direktiv (EU) 2016/1148 forstås sikkerheden i net- og informationssystemer og deres fysiske omgivelser, hvilket omfatter følgende elementer:

               (a)systematisk forvaltning af net- og informationssystemer, hvilket indebærer en kortlægning af informationssystemerne og fastlæggelse af et sæt passende politikker til styring af informationssikkerhed, herunder risikoanalyse, personaleressourcer, driftssikkerhed, sikkerhedsarkitektur, sikre data og livscyklusstyring af systemer og, hvor det er relevant, kryptering og styring af en sådan kryptering.

               (b)

                  fysisk og miljømæssig sikkerhed, hvilket betyder, at der skal træffes en række foranstaltninger for at beskytte sikkerheden i de net- og informationssystemer, som udbydere af digitale tjenester anvender, mod skader gennem en risikobaseret tilgang, der dækker alle risici, herunder systemsvigt, menneskelige fejl, handlinger i ond hensigt og naturfænomener

               (c)forsyningssikkerhed, hvilket betyder, at der skal fastlægges og ajourføres passende politikker for at sikre adgang til kritiske forsyninger, der anvendes i forbindelse med levering af tjenesterne, og hvor det er relevant, sikre disse forsyningers sporbarhed

               (d)kontrol af adgangen til net- og informationssystemer, hvilket betyder, at der skal træffes en række foranstaltninger for at sikre, at fysisk og logisk adgang til net- og informationssystemer, herunder den administrative sikkerhed i net- og informationssystemer, tillades og begrænses på grundlag af forretnings- og sikkerhedsmæssige krav.

               2. Med hensyn til håndtering af hændelser som anført i artikel 16, stk. 1, litra b), i direktiv (EU) 2016/1148 skal udbyderne af digitale tjenester træffe foranstaltninger, der omfatter:

               (a)opretholdelse og afprøvning af detekteringssprocesser og procedurer, der sikrer rettidig og tilstrækkelig bevidsthed om unormale begivenheder

               (b)processer og politikker for rapportering af hændelser og konstatering af svagheder og sårbarheder i deres informationssystemer

               (c)reaktion på hændelser i overensstemmelse med fastlagte procedurer og rapportering om resultaterne af de trufne foranstaltninger

               (d)vurdering af hændelsernes alvor og redegørelse for den viden, der er opnået ved analyse af hændelserne, og indsamling af relevante oplysninger, som kan tjene som dokumentation og fremme en vedvarende forbedringsproces.

               3. Ved styring af driftskontinuitet som anført i artikel 16, stk. 1, litra c), i direktiv (EU) 2016/1148 forstås en organisations evne til at opretholde eller, hvor det er relevant, genoprette leveringen af tjenester på et acceptabelt, forud fastsat niveau efter en forstyrrende hændelse; dette omfatter:

               (a)udarbejdelse og anvendelse af beredskabsplaner på grundlag af en konsekvensanalyse for at sikre kontinuiteten i de tjenester, der leveres af udbydere af digitale tjenester; planerne skal vurderes og afprøves regelmæssigt, f.eks. gennem øvelser

               (b)katastrofeberedskabskapacitet, der skal vurderes og afprøves regelmæssigt, f.eks. gennem øvelser.

               4. Monitorering, audit og testning som anført i artikel 16, stk. 1, litra d), i direktiv (EU) 2016/1148 skal omfatte fastlæggelse og ajourføring af politikker for:

               (a)gennemførelse af en planlagt sekvens af observationer eller målinger med henblik på at vurdere, om net- og informationssystemerne fungerer efter hensigten

               (b)inspektion og verifikation med henblik på at kontrollere, om en standard eller et sæt retningslinjer følges, om registreringerne er nøjagtige, og om målene for effektivitet og virkningsfuldhed opfyldes

               (c)en proces med henblik på at afsløre mangler i et net- og informationssystems sikkerhedsmekanismer til beskyttelse af data og opretholdelse af den tilsigtede funktionalitet. En sådan proces skal omfatte de tekniske processer og det personale, der indgår i driften.

               5. Ved internationale standarder som anført i artikel 16, stk. 1, litra e) i direktiv (EU) 2016/1148 forstås standarder, der er vedtaget af et internationalt standardiseringsorgan, som omhandlet i artikel 2, nr. 1), litra a), i Europa-Parlamentets og Rådets forordning (EU) nr. 1025/2012
                  2
               . I henhold til artikel 19 i direktiv (EU) 2016/1148 kan der også anvendes europæiske eller internationalt anerkendte standarder og specifikationer, der er relevante for sikkerheden i net- og informationssystemer, herunder eksisterende nationale standarder.

               6.  Udbydere af digitale tjenester skal sikre, at de kan stille den dokumentation til rådighed, som den kompetente myndighed behøver for at kontrollere, om de sikkerhedselementer, der er beskrevet i stk. 1-5, er opfyldt.

               Artikel 3

               Kriterier for bestemmelse af, om en hændelses konsekvenser er betydelige

               1. Hvad angår antallet af brugere, der berøres af en hændelse, navnlig brugere, som er afhængige af tjenesten med henblik på levering af deres egne tjenester, som anført i artikel 16, stk. 4, litra a), i direktiv (EU) 2016/1148 skal udbydere af digitale tjenester være i stand til at anslå enten:

               (a)antallet af berørte fysiske og juridiske personer, med hvem der er indgået kontrakt om levering af tjenesten eller

               (b)antallet af berørte brugere, der har benyttet tjenesten, navnlig baseret på tidligere trafikdata.

               2. Ved hændelsens varighed som anført i artikel 16, stk. 4, litra b), forstås tidsrummet fra afbrydelsen af den normale levering af tjenesten, for så vidt angår  tilgængelighed, autenticitet, integritet eller fortrolighed, indtil det tidspunkt, hvor tjenesten blev genoprettet.

               3. Hvad angår den geografiske udbredelse med hensyn til det område, der er berørt af hændelsen, som anført i artikel 16, stk. 4, litra c), i direktiv (EU) 2016/1148 skal udbydere af digitale tjenester være i stand til at fastslå, om hændelsen påvirker leveringen af deres tjenester i bestemte medlemsstater.

               4. Omfanget af afbrydelsen af tjenestens funktion som anført i artikel 16, stk. 4, litra d), i direktiv (EU) 2016/1148 skal måles for så vidt angår en eller flere af følgende egenskaber, der svækkes som følge af en hændelse: datas eller dermed forbundne tjenesters tilgængelighed, autenticitet, integritet eller fortrolighed.

               5. Hvad angår omfanget af konsekvenserne for økonomiske og samfundsmæssige aktiviteter som anført i artikel 16, stk. 4, litra e), i direktiv (EU) 2016/1148 skal udbydere af digitale tjenester på baggrund af f.eks. arten af deres kontraktforhold med kunderne, eller, hvor det er relevant, antallet af potentielt berørte brugere, kunne konkludere, om hændelsen har medført betydelige materielle eller ikke-materielle tab for brugerne, f.eks. med hensyn til sundhed, sikkerhed eller skade på ejendom.

               6. Med henblik på anvendelsen af stk. 1-5 er udbydere af digitale tjenester ikke forpligtet til at indsamle yderligere oplysninger, som de ikke har adgang til.

               Artikel 4

               Betydelige konsekvenser af en hændelse

               1. En hændelse anses for at have betydelige konsekvenser, hvis den har medført mindst én af følgende situationer:

               (a)tjenesten, der leveres af en udbyder af digitale tjenester, var ikke tilgængelig i over 5 000 000 brugertimer, idet udtrykket "brugertime" henviser til antallet af berørte brugere i Unionen i en periode på tres minutter

               (b)hændelsen har ført til tab af integritet, autenticitet eller fortrolighed i forbindelse med arkiverede, overførte eller behandlede data eller dermed forbundne tjenester, der tilbydes af udbyderen eller er tilgængelige via udbyderens net- og informationssystem, og dette tab berører mere end 100 000 brugere i Unionen

               (c)hændelsen har medført risiko for den offentlige sikkerhed eller tab af menneskeliv.

               (d)hændelsen har forårsaget materiel skade på over 1 000 000 EUR for mindst én bruger i Unionen.

               2. På grundlag af de oplysninger om bedste praksis, som samarbejdsgruppen har indsamlet under udøvelsen af sine opgaver i henhold til artikel 11, stk. 3, i direktiv (EU) 2016/1148, og drøftelserne i henhold til samme direktivs artikel 11, stk. 3, litra m), kan Kommissionen revidere de grænseværdier, der er fastsat i stk. 1.

               Artikel 5

               Ikrafttræden

               (1)Denne forordning træder i kraft på tyvendedagen efter offentliggørelsen i Den Europæiske Unions Tidende.

               (2)Den anvendes fra den 10. maj 2018.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 30.1.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 194 af 19.7.2016, s. 1.

                     (2)

                        Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (EUT L 316 af 14.11.2012, s. 12).


               KOMMISSIONENS GENNEMFØRELSESFORORDNING (EU) …/…

               af 22.1.2018

               om ændring af gennemførelsesforordning (EU) 2015/2378 for så vidt angår formatet og betingelserne for meddelelse af den årlige vurdering af effektiviteten af den automatiske udveksling af oplysninger og listen over de statistiske oplysninger, som medlemsstaterne skal fremsende med henblik på evalueringen af Rådets direktiv 2011/16/EU

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Rådets direktiv 2011/16/EU af 15. februar 2011 om administrativt samarbejde på beskatningsområdet og om ophævelse af direktiv 77/799/EØF
                  1
               , særlig artikel 23, stk. 3 og 4, og

               ud fra følgende betragtninger:

               (1)I henhold til artikel 23, stk. 3, i direktiv 2011/16/EU skal medlemsstaterne sende Kommissionen en årlig vurdering af effektiviteten af den automatiske udveksling af oplysninger.

               (2)I henhold til artikel 23, stk. 4, i direktiv 2011/16/EU skal der opstilles en liste over de statistiske oplysninger, som medlemsstaterne skal fremsende med henblik på evalueringen af nævnte direktiv.

               (3)Listen omfatter ikke statistiske oplysninger, som vedrører den obligatoriske udveksling af oplysninger i henhold til artikel 8a i direktiv 2011/16/EU, eftersom Kommissionen indsamler sådanne oplysninger fra det centralregister, der er etableret i henhold til artikel 21, stk. 5, i direktiv 2011/16/EU.

               (4)Kommissionens gennemførelsesforordning (EU) 2015/2378
                  2
                bør derfor ændres.

               (5)Foranstaltningerne i denne forordning er i overensstemmelse med udtalelse fra Udvalget for Administrativt Samarbejde på Beskatningsområdet —

               VEDTAGET DENNE FORORDNING:

               Artikel 1

               Ændringer af gennemførelsesforordning (EU) 2015/2378

               Gennemførelsesforordning (EU) 2015/2378 ændres således:

               1) Som artikel 2c og 2d indsættes:

               "Artikel 2c

               Format og betingelser for meddelelsen af den årlige vurdering

               1. Formatet for den meddelelse af den årlige vurdering af effektiviteten af den automatiske udveksling af oplysninger og af de opnåede konkrete resultater, der skal sendes i henhold til artikel 23, stk. 3, i direktiv 2011/16/EU, er fastsat i bilag VIII til denne forordning.

               2. Inden den 1. april hvert år sender medlemsstaterne elektronisk Kommissionen den årlige vurdering i det format, der er omhandlet i stk. 1. Vurderingen skal dække den periode, der svarer til det foregående kalenderår.

               Artikel 2d

               Liste over statistiske oplysninger

               1. Listen over de statistiske oplysninger, der kræves i forbindelse med alle andre former for administrativt samarbejde end obligatorisk automatisk udveksling af oplysninger, jf. artikel 23, stk. 4, i direktiv 2011/16/EU, er fastsat i denne forordnings bilag IX.

               Listen over de statistiske oplysninger, der kræves i forbindelse med obligatorisk automatisk udveksling af oplysninger i henhold til artikel 8, stk. 1, i direktiv 2011/16/EU, er fastsat i denne forordnings bilag X.

               Listen over de statistiske oplysninger, der kræves i forbindelse med obligatorisk automatisk udveksling af oplysninger i henhold til artikel 8, stk. 3a, i direktiv 2011/16/EU, er fastsat i denne forordnings bilag XI.

               Listen over de statistiske oplysninger, der kræves i forbindelse med obligatorisk automatisk udveksling af oplysninger i henhold til artikel 8aa i direktiv 2011/16/EU, er fastsat i denne forordnings bilag XII.

               2. Inden den 1. april hvert år sender medlemsstaterne elektronisk Kommissionen de statistiske oplysninger for det foregående kalenderår vedrørende alle andre former for administrativt samarbejde end obligatorisk automatisk udveksling af oplysninger, jf. listen i bilag IX.

               3. Inden den 1. november hvert år sender medlemsstaterne elektronisk Kommissionen de statistiske oplysninger vedrørende obligatorisk automatisk udveksling af oplysninger, jf. listen i bilag X, XI og XII."

               2) Bilag VIII, IX, X, XI og XII tilføjes som angivet i bilaget til denne forordning.

               Artikel 2

               Ikrafttræden og anvendelse

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 22.1.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 64 af 11.3.2011, s. 1.

                     (2)

                        Kommissionens gennemførelsesforordning (EU) 2015/2378 af 15. december 2015 om gennemførelsesbestemmelser til visse bestemmelser i Rådets direktiv 2011/16/EU om administrativt samarbejde på beskatningsområdet og om ophævelse af gennemførelsesforordning (EU) nr. 1156/2012 (EUT L 332 af 18.12.2015, s. 19).

    ---documentbreak---

               BILAG

               til

               KOMMISSIONENS GENNEMFØRELSESFORORDNING (EU) …/…

               om ændring af gennemførelsesforordning (EU) 2015/2378 for så vidt angår formatet og betingelserne for meddelelse af den årlige vurdering af effektiviteten af den automatiske udveksling af oplysninger og listen over de statistiske oplysninger, som medlemsstaterne skal fremsende med henblik på evalueringen af Rådets direktiv 2011/16/EU

               I forordning (EU) 2015/2378 tilføjes følgende bilag:

               BILAG VIII

               Det i artikel 2c omhandlede format

               Meddelelsen i henhold til artikel 23, stk. 3, i direktiv 2011/16/EU skal omfatte følgende oplysninger:

               — identifikation af den medlemsstat, som svarer på spørgeskemaet

               — tilgængelighed af oplysninger i medlemsstaten

               — overvågning af, om der blev sendt bilateral årlig feedback, jf. artikel 14, stk. 2

               — effektiviteten af den automatiske udveksling af oplysninger

               — behandling af modtagne oplysninger og væsentligste generelle tekniske (IT) problemer

               — kvaliteten af modtagne oplysninger, herunder identifikation af modtagere/parter; problemer med indholdet af modtagne oplysninger og hermed forbundne forslag

               — oplysningers anvendelse i efterlevelsesøjemed samt disses effektivitet, herunder principiel anvendelighed af oplysninger; aktuel og fremtidig anvendelse af oplysninger; anvendelse af oplysninger efter skatteområde; tilskyndelse til administrativt samarbejde gennem anvendelse af de modtagne oplysninger

               — opnåede konkrete resultater, herunder samlet resultat (inkl. særlige projekter); specifikke resultater vedrørende særlige projekter; administrative omkostninger og andre relevante omkostninger til udvikling og gennemførelse af automatisk udveksling af oplysninger; administrative omkostninger til tilbagevendende operationer vedrørende automatisk udveksling af oplysninger; andre relevante omkostninger til operationer vedrørende efterlevelse af skatteregler; positive og negative erfaringer; væsentligste årsager til retstvister og retssager

               — succesrate for så vidt angår forpligtelsen til at meddele land for land-rapporterne til de relevante medlemsstater (antal land for land-rapporter modtaget fra andre medlemsstaters skattemyndigheder/ antal land for land-rapporter, der skal modtages fra andre medlemsstaters skattemyndigheder)

               — indberettende enheders efterlevelsesrate for så vidt angår forpligtelsen til at indgive land for land-rapporterne (antal modtagne land for land-rapporter/ antal land for land-rapporter, der skal indgives)

               — liste over eventuelle jurisdiktioner, hvor EU-baserede indberettende enheders ultimative moderselskaber er hjemmehørende, men hvor der ikke er indgivet eller udvekslet fuldstændige land for land-rapporter.

               BILAG IX

               Den i artikel 2d omhandlede liste

               De statistiske oplysninger, der kræves i forbindelse med andre former for administrativt samarbejde end obligatorisk automatisk udveksling af oplysninger, jf. artikel 23, stk. 4, i direktiv 2011/16/EU, skal omfatte følgende oplysninger:

               — identifikation af medlemsstaten

               — år

               — del A: medlemsstatsopdelt statistik om udveksling af oplysninger

               — om udveksling af oplysninger efter anmodning (artikel 5, 6 og 7 i direktiv 2011/16/EU)

               — antal sendte anmodninger

               — antal modtagne svar

               — antal fuldstændige svar modtaget inden for seks måneder

               — antal svar, hvor (en del af eller alle) oplysningerne blev modtaget inden for to måneder

               — antal modtagne anmodninger

               — antal sendte svar

               — antal afslag på grundlag af artikel 17 i direktiv 2011/16/EU

               — om spontan udveksling af oplysninger (artikel 9 og 10 i direktiv 2011/16/EU)

               — antal sendte spontane udvekslinger

               — antal modtagne spontane udvekslinger

               — antal sendte grænseoverskridende forhåndstilsagn

               — antal modtagne grænseoverskridende forhåndstilsagn

               — antal sendte ensidige forhåndsgodkendte prisfastsættelsesordninger

               — antal modtagne ensidige forhåndsgodkendte prisfastsættelsesordninger

               — del B: statistik om andre former for administrativt samarbejde

               — om tilstedeværelse i administrative kontorer og deltagelse i administrative undersøgelser (artikel 11 i direktiv 2011/16/EU)

               — antal tilstedeværelser i administrative kontorer og deltagelser i administrative undersøgelser

               — om samtidig kontrol (artikel 12 i direktiv 2011/16/EU)

               — antal samtidige kontroller, som medlemsstaten har igangsat

               — antal samtidige kontroller, hvori medlemsstaten har deltaget

               — om anmodning om meddelelse (artikel 13 i direktiv 2011/16/EU)

               — antal sendte anmodninger om meddelelse

               — antal modtagne anmodninger om meddelelse

               — om feedback (artikel 14 i direktiv 2011/16/EU)

               — antal sendte anmodninger om feedback

               — antal modtagne feedback-meldinger

               — antal modtagne anmodninger om feedback

               — antal sendte feedback-meldinger

               — del C: statistik om skønnet indkomststigning eller stigning i skatteansættelse som følge af administrativt samarbejde. Oplysningerne i denne del er valgfrie.

               — fra udveksling af oplysninger efter anmodning

               — fra spontan udveksling af oplysninger

               — som følge af samtidig kontrol

               — i alt og antal tilfælde.

               BILAG X

               Den i artikel 2d omhandlede liste

               De statistiske oplysninger, der kræves i forbindelse med obligatorisk automatisk udveksling af oplysninger, jf. artikel 23, stk. 4, i direktiv 2011/16/EU, for så vidt angår de kategorier af indkomst og kapital, der er omhandlet i nævnte direktivs artikel 8, stk. 1, skal omfatte følgende oplysninger:

               — for alle kategorier af indkomst og kapital, der er omhandlet i artikel 8, stk. 1, i direktiv 2011/16/EU: statistik om meddelelser og skattepligtige

               — i tilfælde af arbejdsindtægt samt tantiemer og bestyrelseshonorarer: statistik om meddelelser og modtagere, meddelelser og betalere, modtagere og relation, betalere og relation, modtagere og indkomst

               — i tilfælde af pensioner: statistik om meddelelser og modtagere, meddelelser og betalere, modtagere, betalere, ordninger, indkomst

               — i tilfælde af livsforsikringsprodukter: statistik om meddelelser og policer, policer generelt, hændelser

               — i tilfælde af ejendomsret til og indtægt fra fast ejendom: statistik om meddelelser og parter, parter generelt, ejendom — antal og værdi, transaktion — antal og værdi, lån — antal og værdi, indtægter fra rettigheder — antal og værdi

               — i tilfælde af statusmeddelelser: statistik om statusmeddelelser, fejl i statusmeddelelser

               — i tilfælde af nuldatameddelelser: statistik om nuldatameddelelser.

               BILAG XI

               Den i artikel 2d omhandlede liste

               De statistiske oplysninger, der, jf. artikel 23, stk. 4, i direktiv 2011/16/EU, kræves i forbindelse med obligatorisk automatisk udveksling af oplysninger i overensstemmelse med nævnte direktivs artikel 8, stk. 3a, skal omfatte følgende oplysninger:

               — pr. meddelelse, statistik om oprindelses- og bestemmelsesland, samlet antal registreringer, samlet beløb for betalinger

               — pr. oprindelsesland, statistik om samlet antal indberettende finansielle institutter, samlet beløb for betalinger

               — pr. enkelt konto, statistik om antal kontohavere, betalingskategori, beløb pr. betalingskategori

               — pr. konto, statistik om kontohavertype, kontohavers skatteidentifikationsnummer eller tilsvarende, kontohavers hjemland, fysisk person som kontohaver, lukket konto, hvilende konto

               — pr. kontohaver, statistik om kontrollerende persontype, kontrollerende persons skatteidentifikationsnummer eller tilsvarende, kontrollerende persons hjemland, fysisk person som kontrollerende person.

               BILAG XII

               Den i artikel 2d omhandlede liste

               De statistiske oplysninger, der, jf. artikel 23, stk. 4, i direktiv 2011/16/EU, kræves i forbindelse med obligatorisk automatisk udveksling af oplysninger i overensstemmelse med nævnte direktivs artikel 8aa, skal omfatte følgende oplysninger:

               — antal land for land-rapporter modtaget fra indberettende enheder

               — antal land for land-rapporter, som indberettende enheder skal indgive, men som ikke er modtaget, eller hvor kun en delvis rapport er indgivet, opdelt efter det ultimative moderselskabs jurisdiktion

               — antal land for land-rapporter modtaget fra hver af de øvrige medlemsstater

               — antal land for land-rapporter, der skal modtages, men ikke er modtaget, fra hver af de øvrige medlemsstater

               — antal land for land-rapporter sendt til hver af de øvrige medlemsstater.


title: KOMMISSIONENS GENNEMFØRELSESFORORDNING (EU) …/… om ændring af gennemførelsesforordning (EU) nr. 809/2014 for så vidt angår kravene til etiketter i forbindelse med støtteansøgninger for arealer, der anvendes til produktion af hamp

text:
               KOMMISSIONENS GENNEMFØRELSESFORORDNING (EU) …/…

               af 14.5.2018

               om ændring af gennemførelsesforordning (EU) nr. 809/2014 for så vidt angår kravene til etiketter i forbindelse med støtteansøgninger for arealer, der anvendes til produktion af hamp

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008
                  1
               , særlig artikel 78, første afsnit, litra b), og

               ud fra følgende betragtninger:

               (1)I henhold til artikel 17, stk. 7, første afsnit, litra c), i Kommissionens gennemførelsesforordning (EU) nr. 809/2014
                  2
                skal enkeltansøgningen for arealer, der anvendes til produktion af hamp, indeholde de officielle etiketter fra frøemballagen i overensstemmelse med Rådets direktiv 2002/57/EF
                  3
               .

               (2)I artikel 9, stk. 1, i Kommissionens delegerede forordning (EU) nr. 639/2014
                  4
                som ændret ved Kommissionens delegerede forordning (EU) …./…
                  5
                er der i henhold til Kommissionens direktiv 2008/62/EF
                  6
                fastsat bestemmelser om en alternativ certificering af hampefrø, som gælder for bevarelsessorter.

               (3)Artikel 17, stk. 7, første afsnit, litra c), i gennemførelsesforordning (EU) nr. 809/2014 bør derfor ændres, så det fremgår, hvilke dokumenter, der anerkendes som officielle etiketter for så vidt angår bevarelsessorter, der er certificeret i henhold til Kommissionens direktiv 2008/62/EF.

               (4)Gennemførelsesforordning (EU) nr. 809/2014 bør derfor ændres.

               (5)Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger —

               VEDTAGET DENNE FORORDNING:

               Artikel 1

               Artikel 17, stk. 7, første afsnit, litra c), i gennemførelsesforordning (EU) nr. 809/2014 affattes således:

                  "c) de officielle etiketter fra frøemballagen i overensstemmelse med i Rådets direktiv 2002/57/EF*, særlig artikel 12, eller andre dokumenter, som medlemsstaten anerkender som ligestillede, eller, for så vidt angår bevarelsessorter, der er certificeret i henhold til Kommissionens direktiv 2008/62/EF**, leverandørens etiketter eller den påtrykte eller stemplede angivelse fra pakningen eller beholderen med frø af bevarelsessorter som omhandlet i artikel 18 i samme direktiv.

               *
                     Rådets direktiv 2002/57/EF af 13. juni 2002 om handel med frø af olie- og spindplanter (EFT L 193 af 20.7.2002, s. 74).

               **
                     Kommissionens direktiv 2008/62/EF af 20. juni 2008 om visse undtagelser med henblik på godkendelse af landracer og sorter af landbrugsarter, der er naturligt tilpasset de lokale og regionale forhold og truet af genetisk erosion, og om handel med frø og læggekartofler af sådanne landracer og sorter (EUT L 162 af 21.6.2008, s. 13).".

               Artikel 2

               Denne forordning træder i kraft dagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 14.5.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 347 af 20.12.2013, s. 549.

                     (2)

                        Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).

                     (3)

                        Rådets direktiv 2002/57/EF af 13. juni 2002 om handel med frø af olie- og spindplanter (EFT L 193 af 20.7.2002, s. 74).

                     (4)

                        Kommissionens delegerede forordning (EU) nr. 639/2014 af 11. marts 2014 om supplerende regler til Europa-Parlamentets og Rådets forordning (EU) nr. 1307/2013 om regler for direkte betalinger til landbrugere under den fælles landbrugspolitiks støtteordninger og om ændring af bilag X til nævnte forordning (EUT L 181 af 20.6.2014, s. 1).

                     (5)

                        EUT […]

                     (6)

                        Kommissionens direktiv 2008/62/EF af 20. juni 2008 om visse undtagelser med henblik på godkendelse af landracer og sorter af landbrugsarter, der er naturligt tilpasset de lokale og regionale forhold og truet af genetisk erosion, og om handel med frø og læggekartofler af sådanne landracer og sorter (EUT L 162 af 21.6.2008, s. 13).


title: KOMMISSIONENS GENNEMFØRELSESFORORDNING (EU) …/… om ændring af gennemførelsesforordning (EU) nr. 808/2014 om fastlæggelse af regler for anvendelsen af Europa-Parlamentets og Rådets forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)

text:
               KOMMISSIONENS GENNEMFØRELSESFORORDNING (EU) …/…

               af 30.7.2018

               om ændring af gennemførelsesforordning (EU) nr. 808/2014
                  om fastlæggelse af regler for anvendelsen af Europa-Parlamentets og Rådets forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005
                  1
               , særlig artikel 8, stk. 3,

               ud fra følgende betragtninger:

               (1)I Kommissionens gennemførelsesforordning (EU) nr. 808/2014
                  2
                er der fastlagt bestemmeler for anvendelsen af forordning (EU) nr. 1305/2013. Ved Europa-Parlamentets og Rådets forordning (EU) 2017/2393
                  3
                er forordning (EU) nr. 1305/2013 ændret ved at forenkle de generelle regler for Den Europæiske Landbrugsfond for Udvikling af Landdistrikterne (ELFUL). Derfor bør bestemmelserne for gennemførelsen af forordning (EU) nr. 1305/2013 ændres.

               (2)Forpligtelsen til at udpege organer til at yde rådgivning ved en særlig procedure for offentligt udbud blev afskaffet. Gennemførelsesbestemmelserne vedrørende offentligt udbud bør derfor udgå.

               (3)Der er indført bestemmelser om unge landbrugeres fælles etablering i artikel 2, stk. 1, litra n), i forordning (EU) nr. 1305/2013 og en definition af "etableringsdatoen" er tilføjet i artikel 2, stk. 1, litra s), i samme forordning. De bestemmelser, der henviser til unge landbrugere i bilag I, del 1, punkt 8, til gennemførelsesforordning (EU) nr. 808/2014, bør derfor tilpasses. Som følge af udeladelsen af artikel 57 i Kommissionens gennemførelsesforordning (EU) nr. 809/2014
                  4
               , der indeholder regler om bedrifts- og erhvervsudvikling, bør bestemmelserne om forretningsplanen som fastsat i gennemførelsesforordning (EU) nr. 808/2014 herudover forenkles.

               (4)Bestemmelserne om finansielle instrumenter er blevet forenklet. Der er navnlig indført en undtagelse fra anvendelsen af kriterierne for udvælgelse af operationer, der støttes ved hjælp af finansielle instrumenter, i artikel 49, stk. 4, i forordning (EU) nr. 1305/2013. Bilag I, del 1, punkt 8, til gennemførelsesforordning (EU) nr. 808/2014 bør derfor rettes ind efter denne undtagelse.

               (5)For at undgå unødvendige administrative byrder og navnlig hyppige ændringer af finansieringsplanerne er det nødvendigt at præcisere, at loftet for overskridelsen af de planlagte ELFUL-bidrag som anført i finansieringsplanen for hvert program er beregnet ud fra niveauet for det samlede beløb for hver foranstaltning.

               (6)I artikel 39a i forordning (EU) nr. 1305/2013 fastsættes støtte til landbrugere gennem et sektorspecifikt indkomststabiliseringsredskab, og i artikel 37 i samme forordning gives mulighed for støtte til tegning af landbrugsforsikringer, der dækker tab på over 20 % af den årlige gennemsnitsproduktion forårsaget af ugunstige vejrforhold, dyre- eller plantesygdomme, skadedyrsangreb eller en miljøhændelse. I overensstemmelse med artikel 8, stk. 1, litra h), i forordning (EU) nr. 1305/2013 bør den planlagte ELFUL-støtte og bidragssatsen angives i finansieringsplanen.

               (7)Gennemførelsesforordning (EU) nr. 808/2014 bør derfor ændres.

               (8)Foranstaltningerne i denne forordning er i overensstemmelse med udtalelse fra Udvalget for Udvikling af Landdistrikterne —

               VEDTAGET DENNE FORORDNING:

               Artikel 1

               I gennemførelsesforordning (EU) nr. 808/2014 foretages følgende ændringer:

               1) Artikel 7 udgår.

               2) Artikel 8, stk. 1, udgår.

               3) Bilag I, del 1, foretages følgende ændringer:

               a)punkt 8 "Beskrivelse af de valgte foranstaltninger" foretages følgende ændring:

               i)nr. 2, c), affattes således:

               "c)
                     omfang, støtteniveau, støtteberettigede støttemodtagere, og, hvor det er relevant, metode til beregning af beløbet eller støttesats opdelt på delforanstaltning og/eller operationstype, hvor det er nødvendigt. Specificering af støtteberettigede omkostninger, støttebetingelser, relevante støttebeløb og støttesatser samt principperne for fastsættelsen af udvælgelseskriterier for hver operationstype. Hvis der ydes støtte til et finansielt instrument, som gennemføres i henhold til artikel 38, stk. 4, første afsnit, litra a) og b) i forordning (EU) nr. 1303/2013, en beskrivelse af det finansielle instruments type, generelle kategorier af endelige modtagere, generelle kategorier af støtteberettigede omkostninger og maksimalt støtteniveau."

               ii)nr.. 2), e), 5, affattes således:

               " 5. Bedrifts- og erhvervsudvikling (artikel 19 i forordning (EU) nr. 1305/2013)

               — definition af små landbrugsbedrifter som omhandlet i artikel 19, stk. 1), litra a), nr. iii), i forordning (EU) nr. 1305/2013

               — definition af foranstaltninger som omhandlet i artikel 2, stk. 1, litra s), i forordning (EU) nr. 1305/2013 ("etableringsdato")

               — definition af de øvre og nedre tærskler, der omhandles i artikel 19, stk. 4), femte afsnit, i forordning (EU) nr. 1305/2013

               — særlige betingelser for støtte til unge landbrugere, der ikke etablerer sig som eneste driftsleder på bedriften i henhold til artikel 2, stk. 1 og 2, i delegeret forordning (EU) nr. 807/2014

               — oplysning om anvendelsen af den henstandsperiode, der er omhandlet i artikel 2, stk. 3, i delegeret forordning (EU) nr. 807/2014

               — resumé af kravene i forretningsplanen

               — udnyttelse af muligheden for at kombinere forskellige foranstaltninger via forretningsplanen, så den unge landbruger får adgang til disse foranstaltninger

               — aktivitetsområder, der er genstand for diversificering."

               iii)
                     i nr. 2), e) affattes overskriften af nr.16 således:

               "16. Risikostyring (artikel 36 til 39a i forordning (EU) nr. 1305/2013)

               b)punkt 10, nr. c), affattes således:

               i)følgende tilføjes først i nr. v):

               "v)
                     det vejledende samlede EU-bidrag og den vejledende bidragssats for operationer, der gennemføres i henhold til artikel 37 i forordning (EU) nr. 1305/2013, hvor minimumstærsklen er sat til 20 %, og for operationer, der gennemføres i henhold til 39a i forordning (EU) nr. 1305/2013."

               ii)følgende tilføjes:

               "For så vidt angår de mellemliggende betalinger omhandlet i artikel 36 i forordning (EU) nr. 1306/2013, betalingen af saldoen omhandlet i artikel 37 og regnskabsafslutningen omhandlet i artikel 51 i nævnte forordning, skal ELFUL-bidraget, der betales til dækning af de refusionsberettigede offentlige udgifter til det pågældende program, overholdes på foranstaltningsniveau."

               Artikel 2

               Denne forordning træder i kraft på tredjedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 30.7.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 347 af 20.12.2013, s. 487.

                     (2)

                        Kommissionens gennemførelsesforordning (EU) nr. 808/2014 af 17. juli 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 227 af 31.7.2014, s. 18).

                     (3)

                        Europa-Parlamentets og Rådets forordning (EU) 2017/2393 af 13. december 2017 om ændring af forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), (EU) nr. 1306/2013 om finansiering, forvaltning og overvågning af den fælles landbrugspolitik, (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik, (EU) nr. 1308/2013 om en fælles markedsordning for landbrugsprodukter og (EU) nr. 652/2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (EUT L 350 af 29.12.2017, s. 15).

                     (4)

                        Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).


title: Kommissionens gennemførelsesforordning (EU) 2018/1693 af 5. november 2018 om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »Vijlen« (BOB)

text:
                  12.11.2018

                  DA

                  Den Europæiske Unions Tidende

                  L 282/3

         KOMMISSIONENS GENNEMFØRELSESFORORDNING (EU) 2018/1693
         af 5. november 2018
         om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »Vijlen« (BOB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 99, og
         ud fra følgende betragtninger:

                     (1)

                     Kommissionen har i henhold til artikel 97, stk. 2 og 3, i forordning (EU) nr. 1308/2013 undersøgt Nederlandenes ansøgning om registrering af betegnelsen »Vijlen« og offentliggjort den i Den Europæiske Unions Tidende (2).

                     (2)

                     Kommissionen har ikke modtaget indsigelser, jf. artikel 98 i forordning (EU) nr. 1308/2013.

                     (3)

                     Betegnelsen »Vijlen« bør beskyttes i henhold til artikel 99 i forordning (EU) nr. 1308/2013 og opføres i det register, der er omhandlet i samme forordnings artikel 104.

                     (4)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

               VEDTAGET DENNE FORORDNING:

            Artikel 1
            Betegnelsen »Viljen« (BOB) beskyttes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 5. november 2018.

                  På Kommissionens vegne

                  For formanden

               Phil HOGAN

                  Medlem af Kommissionen

            (1)  EUT L 347 af 20.12.2013, s. 671.

            (2)  EUT C 203 af 13.6.2018, s. 2.